Irene Mutsila

Irene Mutsila (5 Yuni 1949 - 29 Yuli 2017) 'yar siyasar Afirka ta Kudu ce daga Limpopo. Tsohuwar mai fafutukar yaki da nuna wariyar launin fata kuma mawakiya, ita ce mace ta farko a matsayin magajiyar gari a gundumar Vhembe daga shekarun 2006 zuwa 2007. Kafin haka dai ta wakilci jam'iyyar ANC a majalisar larduna ta ƙasa  daga shekarar 1994 zuwa 1999 da kuma majalisar wakilai daga shekarun 1999 zuwa 2004.

 Rayuwar farko da gwagwarmaya 
An haifi Mutsila a ranar 5 ga watan Yuni 1949  a Sibasa wajen Thohoyandou a tsohuwar Transvaal ta Arewa.  Ta kasance mai himma a cikin gwagwarmayar yaƙi da nuna wariyar launin fata  kuma mai kwazo a ƙungiyar mata ta ANC.  Ita ma mawaƙiya ce kuma ta wallafa a cikin Stafrider.  Bayan kawo ƙarshen mulkin nuna wariyar launin fata, ta yi aiki a kwamitin zartarwa na lardin na reshen Limpopo na jam'iyyar ANC. 

 Aikin majalisa 
A zaɓen farko da aka yi a Afirka ta Kudu bayan mulkin nuna wariyar launin fata a shekarar 1994, an zaɓi Mutsila a matsayin ɗan jam'iyyar ANC a majalisar dattawa ta Arewa ta Transvaal (daga baya majalisar larduna ta ƙasa).  Bayan wa'adi a can, an zaɓe ta a Majalisar Dokoki ta ƙasa a babban zaɓen shekarar 1999, ta sake yin hidimar yankin Arewa (wanda a lokacin aka canza masa suna Lardin Arewa).

 Magajin garin Vhembe: 2006-2007 
A tsakiyar watan Maris 2006, bayan zaɓen ƙananan hukumomi na shekarar 2006, an zaɓi Mutsila a matsayin mace ta farko  magajin gari na gundumar Vhembe ta Limpopo.   Sai dai alakar ta da majalisar ƙaramar hukumar da ke ƙarƙashin ANC ta yi saurin lalacewa zuwa abin da wata jaridar ƙasar ta kira "gwagwarmayar mulki".  Lamarin ya tsananta a watan Mayu 2007, lokacin da ta naɗa sabon manajan birni. Da yake korafin cewa Mutsila bata tuntuɓe su ba kafin yin naɗin, majalisar ta yanke shawarar dakatar da ita a ƙarshen watan Yunin 2007.  

Daga bisani majalisar ta yi zargin cewa naɗin manajan ƙaramar hukumar ya tafka almundahana da kuma rashin bin ka’ida.  Bugu da ƙari, ya ce Mutsila ta bijirewa umarnin majalisar da ta yi mata na soke naɗin.  A ƙarshen watan Yulin 2007, majalisar ta gabatar da kudirin kin amincewa da Mutsila, inda ta tsige ta daga muƙaminta tare da maye gurbinta da shugabar yankin ANC, Falaza Mdaka. 

 Mutuwa 
Mutsila ta rasu ne a ranar 29 ga watan Yulin 2017 a wani asibiti mai zaman kansa dake Polokwane sakamakon gajeruwar rashin lafiya.   Shugaba Jacob Zuma ya yi mata jana'iza na musamman a lardin. 

 Manazarta 

Rukuni:Mutuwan 2017
Rukuni:Haifaffun 1949